CELEX: 
Language: hu
Date: 2021-02-24 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2019/1238 európai parlamenti és tanácsi rendeletnek a felügyeleti adatszolgáltatás konvergenciája célját szolgáló kiegészítő információk tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               1.1.Általános háttér
            
            
               Az Európai Parlament és a Tanács páneurópai egyéni nyugdíjtermékről (PEPP) szóló (EU) 2019/1238 rendelete (2019. június 20.) egy, az EU egészére kiterjedő, kiegészítő egyéni nyugdíj-megtakarítási keretrendszert vezet be. 
            
            
               Az európai népesség elöregedőben van. 2060-ban minden nyugdíjasra átlagosan mindössze két munkaképes korú személy jut majd a jelenlegi négyhez képest. Ennek eredményeképpen, a több tagállamban végrehajtott fontos reformok ellenére, a tagállamok nyugdíjrendszereinek fenntarthatóságára és megfelelőségére egyre nagyobb nyomás nehezedik majd. Az állami nyugdíjrendszerek már most is túlterheltek. 
            
            
               A hagyományos állami nyugdíjrendszerekből származó jövedelem egyéb nyugdíjakkal való kiegészítéséhez több megtakarítás szükséges. E célból a PEPP-rendelet fontos mérföldkőnek tekinthető a nyugdíjak terén fennálló egyenlőtlenségek megoldásához és az egyéni nyugdíjtermékek páneurópai piacának tőkepiaci unión belüli kialakításához vezető úton.
            
            
               Választási lehetőséget biztosít a fogyasztók számára a nyugdíj-megtakarítást illetően. A PEPP-rendelet a főbb termékjellemzők, például az átláthatósági követelmények, a tanácsadás, a befektetési szabályok, a szolgáltatóváltáshoz való jog, a befektetési lehetőségek típusai és a kifizetési típusok szabványosított szabályainak biztosításával lefekteti az egyéni nyugdíjtermékek páneurópai piacának alapjait. 
            
            
               1.2.Célkitűzések
            
            
               A PEPP-rendelettel összhangban e felhatalmazáson alapuló rendeletnek a célja a következő célkitűzés elérése: 
            
            
               1.
                     a PEPP-rendelet kiegészítése a 40. cikkben említett kiegészítő információk meghatározása révén, a felügyeleti adatszolgáltatás megfelelő mértékű konvergenciájának biztosítása érdekében.
            
            
               1.3.Jogi háttér
            
            
               Ez a jogi aktus kiegészíti a páneurópai egyéni nyugdíjtermékről (PEPP) szóló, 2019. június 20-i (EU) 2019/1238 európai parlamenti és tanácsi rendeletet, az annak 40. cikke (9) bekezdésében a Bizottság számára biztosított felhatalmazásra vonatkozó jogalapnak megfelelően.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               E jogi aktus az 1094/2010/EU rendelet 10. cikkének (1) bekezdésével összhangban az EIOPA által benyújtott szakvéleményen alapul. A szakvélemény Bizottsághoz történő benyújtását megelőzően az EIOPA 2019. december 2. és 2020. március 2. között nyilvános konzultációt folytatott. A nyilvános konzultációt megelőzően az EIOPA együttes véleményt kapott a két érdekképviseleti csoportjától, a Biztosítási és Viszontbiztosítási Érdekképviseleti Csoporttól és a Foglalkoztatói-nyugdíj Érdekképviseleti Csoporttól. Az EIOPA ezenkívül egy, gyakorlati PEPP-szakemberekből álló tanácsadó csoportot állított fel, hogy megvitassa a kidolgozott ötletek gyakorlati szempontjait, és eszmecserét folytatott az OECD-vel és nyugdíjrendszerek kiemelkedő kutatóival. 2020. február 24-én az EIOPA nyilvános meghallgatást tartott, amelynek során az érdekelt felek véleményére volt kíváncsi.  Az EIOPA költség-haszon elemzést is végzett, amely a nyilvános konzultáció eredményével és az EIOPA érdekelt feleknek adott válaszaival együtt szerepelt a zárójelentésben. Az EIOPA a szakvéleményt tartalmazó zárójelentést 2020. augusztus 14-én küldte el a Bizottságnak. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI 
            
            
               A felhatalmazáson alapuló rendelet célja, hogy meghatározza a PEPP-re vonatkozó szabályozás azon kiegészítő elemeit, amelyek nem igényelnek stratégiai vagy szakpolitikai döntéseket. A felhatalmazáson alapuló kiegészítő szabályok pontosítják és egyértelműsítik az (EU) 2019/1238 rendeletben meghatározott szakpolitikai keretet. 
            
            
               Az 1. cikk meghatározza a felügyeleti adatszolgáltatás konvergenciája érdekében az illetékes hatóságok által gyűjtendő kiegészítő információkat.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.2.24.)
            
         
         
            
               az (EU) 2019/1238 európai parlamenti és tanácsi rendeletnek a felügyeleti adatszolgáltatás konvergenciája célját szolgáló kiegészítő információk tekintetében történő kiegészítéséről 
               
            
               (EGT-vonatkozású szöveg)
            
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a páneurópai egyéni nyugdíjtermékről (PEPP) szóló, 2019. június 20-i (EU) 2019/1238 európai parlamenti és tanácsi rendeletre
                  1
                és különösen annak 40. cikke (9) bekezdésének első albekezdésére,
            
            
               mivel:
            
            
               (1)A páneurópai egyéni nyugdíjtermék (PEPP) szolgáltatóira a pénzügyi szolgáltatások területén belül számos uniós és nemzeti ágazati jogszabály vonatkozik, továbbá meg kell felelniük az illetékes hatóságaik, többek között az európai felügyeleti hatóságok felé történő adatszolgáltatásra vonatkozó ágazati adatszolgáltatási követelményeknek is. Az eltérő jelentős kiegészítő nemzeti adatszolgáltatási követelmények lehetőségének csökkentése érdekében szükséges egységes megközelítést alkalmazni azon információk tekintetében, amelyek a releváns ágazati szabályozásban előírt információkon túl a felügyelet céljából szükségesek. A Bizottság felkérte az Európai Biztosítás- és Foglalkoztatóinyugdíj-hatóságot, hogy adjon szakvéleményt.
            
            
               (2)A jobb összehasonlíthatóság és a nagyobb hatékonyság, valamint az ágazati tájékoztatási követelményekhez kapcsolódó kettős adatszolgáltatás elkerülése érdekében szükséges, hogy az információk köre egységes legyen,
            
            
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2019/1238 rendelet 40. cikkének (1)–(5) bekezdésében említett kiegészítő információk a következő információkat tartalmazzák:
            
            
               a)a PEPP-szolgáltató PEPP-termékekből eredő kockázatok kezelésére szolgáló kockázatkezelési rendszerének leírása, beleértve annak irányítását is;
            
            
               b)a PEPP-szolgáltató által folytatott üzleti tevékenység leírása azon ágazat tekintetében, amelyben a PEPP-szolgáltató működik, beleértve az eszközölt befektetések típusát és kezelését, az arra vonatkozó információt, hogy a befektetések aktívak vagy passzívak, kínálnak-e hozzájuk garanciát, a kockázatkezelési technikák alkalmazását, a hozzájárulások és az eszközértékek szerinti méretet, valamint a PEPP-szolgáltató székhely szerinti tagállamát és a PEPP-szolgáltató fogadó tagállamait tartalmazó jegyzéket;
            
            
               c)arra vonatkozó információk, hogy a PEPP-szolgáltatóknak milyen írott szabályzatokkal kell rendelkezniük a releváns kockázatok kezelésére vonatkozóan;
            
            
               d)adott esetben szolvencia céljából alkalmazott értékelési elvekre vonatkozó információk;
            
            
               e)a PEPP nyújtásával járó vagy ahhoz kapcsolódó releváns kockázatok összefoglalója és az arra vonatkozó információ, hogy a PEPP-szolgáltató hogyan szándékozik kezelni ezeket a kockázatokat, beleértve, de nem kizárólag a pénzügyi és likviditási kockázatokat, a piaci kockázatokat, a hitelkockázatokat, a reputációs kockázatokat, valamint a környezeti, társadalmi és irányítási tényezőkhöz kapcsolódó kockázatokat;
            
            
               f)a PEPP-szolgáltató tőkeszerkezetére vonatkozó információk, beleértve a tőkemegfelelési mutatókat és a tőkeáttételi szinteket;
            
         
         
            
               g)a PEPP-szolgáltató által tartott szerződésekre vagy a harmadik felekkel kötött szerződésekre vonatkozó információk, beleértve a PEPP-megtakarítók felé a kifizetési szakasz alatt, vagy a PEPP-alszámlák biztosítására vonatkozóan fennálló kötelezettségeket.
            
            
            
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2021.2.24-én.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 198., 2019.7.25., 1. o.